Kuga-brandgevaar vat opnuut vlam‘n Ford Kuga. Foto: Ford Vehicles Burning Facebook-groep. Ford SA het Dinsdag die luukse Kuga-sportnutsvoertuig vir die derde keer herroep ná ŉ brandrisiko betreffende die isolering naby die voorste sitplekgordels geïdentifiseer is. “Daar is ŉ risiko dat die isoleringsmateriaal om die meganisme wat die voorste sitplekgordel laat stywer trek, kan vlam vat as dit geaktiveer word in ŉ trompop botsing,” het die motorreus in ŉ e-pos aan Kuga-eienaars geskryf. Die meganisme is glo juis ŉ noodfunksie wat die bestuurder en voorste passasier moet beskerm in die geval van ŉ ongeluk deur die sitplekgordel stywer te trek. Dit blyk nou dat minstens 7 000 Kuga-voertuie deur die jongste veiligheidsherroeping in Suid-Afrika geraak sal word. Alle Kuga-modelle wat tussen Julie 2012 en Junie 2014 in Ford se Velencia-fabriek in Spanje gebou is, word herroep, ongeag die motor se enjinmodel. Ford moes in Januarie vanjaar 4 556 Kuga 1.6 liter-Ecoboost-sportnutsvoertuie herroep. Die tweede fase van die Kuga-herroeping het in Julie afgeskop waartydens ŉ sensor in dié motors geïnstalleer word om die bestuurder te waarsku as die verkoelingsvloeistof se vlakke daal. In Maart is daar ook besluit om die Ford Fiesta ST met die 1.6 liter-GTDi-enjin om veiligheidsredes te herroep omdat daar ŉ probleem met die verkoelingstelsel is, wat veroorsaak dat die enjin oorverhit wat die silinderkop laat kraak. Die gekraakte silinderkop kan tot ŉ olielekkasie lei, wat op die warm enjinoppervlak kan vlam vat. Dit is vermoedelik dieselfde probleem wat die brande in die Kuga-voertuie veroorsaak het. Volgens Ford SA is ongeveer 1 078 modelle hierdeur geraak. In Junie vanjaar het Ford SA nog ŉ herroeping op die intreevlak-Figo- en Ikon-modelle vrywillig as voorsorgmaatreël gedoen om ŉ hoëdrukpyp in die kragstuurstelsel, wat maklik kan bars, te vervang. Minesh Bhagaloo, woordvoerder van Ford SA, het vroeër aan Maroela Media verduidelik die lekkasie op die pyp kan dampe in die enjinruim veroorsaak en as dit in aanraking met die uitlaatstelsel se komponente kom, rook dit en kan in “uiterste gevalle” selfs tot ŉ brand in die voertuie lei. Ford is tot dusver skerp gekritiseer vir die manier waarop die maatskappy die probleme met die Kuga hanteer het. Die motorreus het in sy e-pos Kuga-eienaars versoek om hulle naaste handelaar te gaan spreek. “Van die voertuie wat nou geraak word, word ook deur die tweede fase van die Kuga 1.6 liter-modelle se herroeping geraak. Klante wat nog hulle motors vir die tweede fase moet inbring, kan die jongste probleem gelyktydig laat herstel,” het Ford SA gesê.